Document ID: 32004D2239

EUROOPA PARLAMENDI JA NÕUKOGU OTSUS nr 2239/2004/EÜ,
17. november 2004,
millega muudetakse nõukogu otsust 1999/784/EÜ ühenduse osalemise kohta Euroopa Audiovisuaalsektori Vaatluskeskuses
EUROOPA PARLAMENT JA EUROOPA LIIDU NÕUKOGU,
võttes arvesse Euroopa Ühenduse asutamislepingut, eriti selle artikli 157 lõiget 3,
võttes arvesse komisjoni ettepanekut, (1)
võttes arvesse Euroopa Majandus- ja Sotsiaalkomitee arvamust, (2)
olles konsulteerinud regioonide komiteega,
toimides asutamislepingu artiklis 251 sätestatud korras (3)
ning arvestades järgmist:
1)
Otsuses 1999/784/EÜ (4) otsustas nõukogu, et ühendus peaks saama Euroopa Audiovisuaalsektori Vaatluskeskuse (edaspidi “vaatluskeskus”) liikmeks, et toetada viimase tegevust. Vaatluskeskus aitab kaasa ühenduse audiovisuaaltööstuse konkurentsivõime tugevdamisele, parandades teabe edastamist tööstusele, eelkõige väikestele ja keskmise suurusega ettevõtjatele ja aidates neil saada turust selgemat pilti.
2)
Multimeedia ja uued tehnoloogiad omavad audiovisuaalsektoris üha suuremat osa. Vaatluskeskusel võiks jätkuvalt olla suur tähtsus, juhul kui asjaomaste uute arengute järgimiseks vajalikku võimsust õigeaegselt suurendada.
3)
Kuigi isikute, kaupade ja teenuste vaba liikumine on sätestatud asutamislepingus, takistab teabe nappus paljude maksu- ja tööõiguse valdkonna siseriiklike õigusaktide erinevuste kohta audiovisuaaltoodete ja -teenuste vaba liikumist. Vaatluskeskus võiks anda olulise panuse, kogudes erialaseid teadmisi ja andes erialast nõu ning süstemaatilist teavet maksu-, töö-, autori- ja tarbijakaitseõiguse valdkonnas.
4)
Seoses Euroopa Parlamendi 4. septembri 2003. aasta resolutsiooniga piirideta televisiooni kohta, milles nõutakse puuetega inimestele digitaaltelevisiooni kättesaadavuse võrdleva aastaaruande esitamist, tuleks puuetega inimeste aitamiseks teha vaatluskeskusele ülesandeks koguda aastate lõikes andmeid selliste Euroopa Liidu või Euroopa Nõukogu kõikides liikmesriikides pakutavate televisiooniteenuste nagu subtiitrimise, suulise kirjelduse ja viipekeele taseme kohta.
5)
Ühenduse osalemine vaatluskeskuses viimase tegevuse toetamisel on osutunud tõhusaks.
6)
Sellist osalemist on asjakohane jätkata ajavahemikul, mis on vaatluskeskuse jaoks vajalik oma edaspidise, 2006. aastaga algava tegevuse suuniste vastu võtmiseks.
7)
Seetõttu tuleks otsust 1999/784/EÜ vastavalt muuta,
ON VASTU VÕTNUD JÄRGMISE OTSUSE:
Ainus artikkel
Otsuse 1999/784/EÜ artikkel 5 asendatakse järgmisega:
“Artikkel 5
Käesolevat otsust kohaldatakse kuni selle vastuvõtmise aastale järgneva seitsmenda aasta viimase kuu viimase päevani.”
Brüssel, 17. november 2004

Labels: 12
15